b'\n_START_ARTICLE_\nMoreeni\n_START_SECTION_\nMoreenin synty\n_START_PARAGRAPH_\nJ\xc3\xa4\xc3\xa4kauden aikainen mannerj\xc3\xa4\xc3\xa4tikk\xc3\xb6 irrotti kallioper\xc3\xa4st\xc3\xa4 kiviainesta. Kiviaines kulkeutui j\xc3\xa4\xc3\xa4tik\xc3\xb6n mukana, mink\xc3\xa4 aikana j\xc3\xa4\xc3\xa4tikk\xc3\xb6 kulutti ja hienonsi sit\xc3\xa4, kulkeutuen lopulta takaisin kallioper\xc3\xa4n p\xc3\xa4\xc3\xa4lle ja kerrostui. Kalliosta irronneen kiviaineksen lis\xc3\xa4ksi maamassaan saattoi sekoittua my\xc3\xb6s kallioper\xc3\xa4n p\xc3\xa4\xc3\xa4ll\xc3\xa4 j\xc3\xa4\xc3\xa4kautta ennen olleita maalajeja._NEWLINE_Pohjamoreeni muodostui liikkuvan j\xc3\xa4\xc3\xa4n alaosissa, mist\xc3\xa4 se j\xc3\xa4\xc3\xa4n sulaessa tai usein jo aiemmin, j\xc3\xa4\xc3\xa4tik\xc3\xb6n viel\xc3\xa4 liikkuessa kerrostui yhten\xc3\xa4iseksi, muutaman metrin paksuiseksi kerrokseksi kallioper\xc3\xa4n p\xc3\xa4\xc3\xa4lle, noudattaen kallioper\xc3\xa4n pinnanmuotoja. Pohjamoreeni on j\xc3\xa4\xc3\xa4n kuormituksen ansiosta tiivist\xc3\xa4, v\xc3\xa4rilt\xc3\xa4\xc3\xa4n usein harmaata tai ruskehtavaa. Raekoostumukseltaan pohjamoreeni on yleens\xc3\xa4 silttist\xc3\xa4 hiekkamoreenia._NEWLINE_Pintamoreeni eli ablaatiomoreeni puolestaan joutui j\xc3\xa4\xc3\xa4n sis\xc3\xa4\xc3\xa4n ja jopa sen pinnalle j\xc3\xa4\xc3\xa4tik\xc3\xb6n liikkeeseen liittyvien ty\xc3\xb6nt\xc3\xb6siirrosilmi\xc3\xb6iden vaikutuksesta. Pintamoreeni kerrostui pohjamoreenin p\xc3\xa4\xc3\xa4lle j\xc3\xa4\xc3\xa4n sulaessa. Syntytapansa vuoksi pintamoreeni on l\xc3\xb6yhemp\xc3\xa4\xc3\xa4 ja kivisemp\xc3\xa4\xc3\xa4 tai karkeampaa ja v\xc3\xa4hemm\xc3\xa4n hienoainesta sis\xc3\xa4lt\xc3\xa4v\xc3\xa4\xc3\xa4 kuin pohjamoreeni.'